google/wiki40b huggingface dataset:
Skotske klaner

Skotske klaner (fra gælisk: clann, «etterkommer, avkom») er en benevnelse på grupper av skotter, særlig fra Det skotske høylandet Benevnelsen klan indikerer en delt identitet og opprinnelse blant medlemmer av gruppen, og er idag regulert gjennom Court of the Lord Lyon, som regulerer den skotske heraldikken og våpenskjold. Noen av klanene kan sies å tilhøre uradelen. Mange av klanene har sine egne tartan-mønstre, som ofte stammer fra 1800-tallet, som klansmedlemmene kan inkorporere i sine kilter eller i andre klesplagg.
Dagens oppfatning av de skotske klanene, med sine individuelle tartaner og egne, identifiserte områder, ble i stor grad formet av blant andre den skotske forfatteren sir Walter Scott og andre. Opprinnelse ble tartandesignene preget av at veverne pleide å produsere stoffene som var populære i de ulike distriktene, og etterhvert ble disse tatt opp som klanens eget mønster.
Den enkelte klanen kunne bestå av individer som påberopte seg felles stamfar og også andre, som selv om de hadde en annen slektmessig bakgrunn, var blitt avhengige av klanen og bodde innen deres område.
Mange av klanene har egen klanshøvding (ceann-fine, ceann-cinnidh), mens andre har ikke slik struktur, kalt armigerous clans.
Høvdingens nærmeste slektninger var leilendinger av høyere klasse, og under disse rangerte alminnelige leilendinger. Det er usikkert hvor gammel klansystemet er, men det er antatt at det er yngre enn alminnelig antatt.
Klanene blir identifisert geografisk med de områdene som ble kontrollert av deres stamfar/grunnlegger, i noen tilfeller med et tilhørende opprinnelig slott, og samlinger av klansmedlemmer er i dag en del av den skotske offentligheten. Den mest kjente store samlingen for klanene i nyere tid var den såkalte The Gathering 2009 hvor det også var en klansforsamling  i Skottlands parlament.
De er en vanlig misforståelse at enhver som bærer klanens navn er en direkte etterkommer av den opprinnelige høvdingen. Det felles navnet begynner ofte med Mac («sønn»). Mange medlemmer tok i sin tid høvdingens navn ut fra et uttrykk om solidaritet, lojalitet og ønske om beskyttelse.
20 av de beste

20 av de beste er et samlealbum med koret Reflex utgitt i 1993 i forbindelse med korets 20-årsjubileum. Produsent og arrangør er Martin Alfsen.
Agamopus convexus

Utseende

Middelsstore, blankt rødbrune til brunsvarte skarabider. Kroppsformen er hvelvet og avlangt oval. Hodet er bredt skovlformet. Dekkvingene har markerte punktstriper.

Utbredelse

Arten finnes i Brasil.
Passacaglia c-moll (Bach)

Passacaglia c-Moll (eller Passacaglia og fuge i c-moll, BWV 582) er et orgelverk av Johann Sebastian Bach.
Verket består av satser, først den egentlige passacagliaen som sømløst går over i en avsluttende fuge. Selv om dette sannsynligvis er et ganske tidlig verk, er det samtidig et av Bachs viktigste og mest kjente, og komposisjonen fikk en avgjørende innflytelse på utformingen på 1800- og 1900-tallets passacagliaer.

Generelt

Det autografe manuskriptet regnes som tapt og i likhet med mange av Bach og hans samtidiges verk er det bare bevart gjennom avskrifter. Sannsynligvis var det opprinnelig notert i orgeltabulatur. Det er usikkert når verket ble til, men kildene kan tyde på en gang mellom 1706 og 1713, muligens fra tiden i Arnstadt, dvs. kort tid etter at Bach returnerte fra Lübeck der han sannsynligvis lærte lignende verk av Dietrich Buxtehude å kjenne.
Den første halvdelen av ostinatotemaet som verket er basert på, stammer fra et kort stykke av den franske komponisten André Raison, Christe: Trio en passacaille fra orgelmessen Messe du deuxieme ton i Premier livre d'orgue. Den andre halvdelen av ostinatoen ligner basslinjen i Christe: Trio en chaconne fra Messe du sixieme ton fra samme bok:
Ved siden av innflytelsen fra Raisons franske verk finnes det også klare forbindelser til den nordtyske orgeltradisjonens ostinatoverk, spesielt Buxtehudes Chiaccona i c-moll (BuxWV 159), Chiaccona i e-moll (BuxWV 160) og Passacaglia i d-moll (BuxWV 161) – og hele strukturen og enkelte av variasjonene er tydelig påvirket av Pachelbels chaconner. Med dette verket lyktes det Bach på en overbevisende måte å forene den nordtyske og franske tradisjonen.

Fuge

Passacagliaen går sømløst over i den etterfølgende fugen. Her er passacagliaens ostinatotema delt eksakt i to: den første halvdelen brukes som fugetema i samme form som Raisons trio en passacaille i fjerdedels noteverdier, mens den andre opptrer som kontrasubjekt i form av pulserende åttendedeler. Rett etter disse introduseres et andre mottema i sekstendedels noteverdier. Alle tre subjektene har hver sin distinkte rytmiske egenart i henholdsvis fjerdedels, åttendedels og sekstendedels noteverdier, og når de opptrer i kombinasjon skjer det ikke mer en én gang i noen av de mulige stemmekombinasjonene. Det ekstremt regulære skjemaet skaper en perfekt permutasjonsfugeeksposisjon, sannsynligvis etter modell av Johann Adam Reincken.
I fugens senere forløp modulerer Bach til Ess- og B-dur og tiden mellom temainnsatsene stiger fra mellom en og tre takter til syv og tretten. Høydepunktet nås ved en napolitansk sekstakkord som fører videre til en åtte takters coda.
Kiær Mykleby

Historie

Pauline og Hans C. Kiær kjøpte Rogner gård 1903. Kiær-familien eide dengang gjennom And. H. Kiær & Co og gjennom A/S And. H. Kiær & Co, Ltd, betydelige skogarealer. Men Pauline og Hans Kiær ønsket noe eget og hadde i lengre tid vært på jakt etter en eiendom på Østlandet som ga muligheter for jakt og fiske. Rogner hadde en stor nybygget jakthytte på fjellet ("Sjøen") ved Myklebysjøen med tilhørende rypeterreng. Fram til 1913 ble ytterligere eiendom kjøpt opp. Anders F. Kiær overtok eiendommen i 1913 og drev denne fram til sin død i 1981. Sammen med en nabo bygget han 1916 Storfallet kraftverk. Anders Kiær og Anne Ulvig overtok driften av eiendommen fra 1985, fra 1997 som eneeiere.
City Syd

Fremtidig utvidelse

I 2006 lanserte City Syds ledelse et fremtidige utbyggingsprosjekt kjent som City Syd 2020. Eierne, Storebrand og Trondos, planlegger denne utbygging i takt med utbyggingen av ny E6 sørover fra Trondheim. Planen er å utvide med 29 000 kvadratmeter butikkareal til 68 000 kvm samt bygge 10 000 nye kvm kontorer. Dette skal etter planen gi rom for et parkeringshus, med butikker over samt en dobling av antall butikker. Hensikten er å styrke City Syds posisjon som magneten i Midt-Norge. 
Første del av utbyggingen skulle etter planen stå ferdig allerede i 2010, men har blitt utsatt.
Representanter for Ap, Sp, SV, MDG og Venstre i Trondheim har uttrykt skepsis til en så stor utvidelse av City Syd.
Radio Verkehrs AG

Radio Verkehrs AG (RAVAG) ble stiftet 1924, og var første østerrikske kringkastingsselskap. Det besto fram til Österreichischer Rundfunk (ORF) ble opprettet i 1958.
Etter den den tyske annekteringen av Østerrike i 1938 ble RAVAG underlagt den tyske Reichs-Rundfunk-Gesellschaft. RAVAG-sendinger ble gjennopptatt i april 1945.
Wilhelm av Preussen

Bakgrunn

Wilhelm var eldste sønn til keiser Wilhelm II og hans hustru Auguste Viktorias.

Offiser

Som de fleste tyske prinsene gjorde Wilhelm karrière i militæret og ble general i infanteriet. Da første verdenskrig brøt ut, var han øverstkommanderende for den 5. tyske armeen og hadde innledningsvis framgang på Vestfronten. Han mislyktes imidlertid ved slaget ved Verdun, etter å ha prøvd å ta byen også i 1914.

Etter første verdenskrig

Da den tyske novemberrevolusjonen brøt ut i 1918, gikk han sammen med faren i landflyktighet i Nederland, hvor han blant annet skrev memoarene Erinnerungen (1922). 
I 1923 vendte han tilbake til Tyskland og hadde planer om å stille som motkandidat til Paul von Hindenburg i presidentvalget i 1932, men ble nektet dette av sin far. 
I forbindelse med den nasjonalsosialistiske maktovertakelsen i 1933, deltok han i mars samme år i den høytidelige seremonien i Garnisonskirken i Potsdam, hvor nasjonalsosialistene markerte kontinuiteten fra det wilhelminske keiserdømmet, det andre riket, og til deres eget såkalte tredje rike. Etter at hans venn Kurt von Schleicher, den tidligere tyske kansleren, ble myrdet under de lange knivers natt i 1934, trakk han seg fra all politisk virksomhet. Da han innså at Hitler ikke hadde noen planer om å gjeninnføre monarkiet, kjølnet forholdet til ham.
Etter farens død i 1941 ble han familiens overhode, men hadde frasagt seg rettighetene til tronen i 1918.
Han hadde kontakt med tyske antinazistiske motstandsmenn, som hadde tenkt seg at man etter et vellykket kupp mot Hitler akulle iinnsette kronprinsen som representant for det nye Tyskland. Kuppforsøket den 20. juli unndro han seg imidlertid delaktighet i, og bad også sin sønn Louis-Ferdinand om å holde avstand.
Etter krigsslutt ble han tatt til fange av marokkanske soldater i Vorarlberg og på ordre av den franske general Jean de Lattre de Tassigny holdt fanget i tre uker i Lindau. Fra dette fangenskapet vendte han tilbake, ifølge sin hustru, som en brudden mann. Deretter ble han i flere år holdt i arrest i sitt selvvalgte bosted i Hechingen; han fikk ikke bevege seg fritt der utover en omkrets på 25 km. Der levde han til oktober 1945 på Burg Hohenzollern som ikke egnet seg som noe sted å bo, deretter i en stor villa, og ett år etter og frem til sin død i et mindre 5-roms huss. 
Wilhelm døde i 1951 etter et hjerteinfarkt.
Touzalinia

Utseende

Ganske store (ca. 30 millimeter), kraftige, metallskinnende praktbiller, med grønnlig eller purpurfarget metallisk glans. Oversiden er blank og nokså kraftig punktert. Dekkvingene er trukket ut til en "stjert" bakerst. Oversiden er kledt med spredte, lyse, oppstående hår.

Levevis

I likhet med de fleste praktbillene utvikler larvene seg i ulike slags død ved. Billene legger egg på nylig døde stammer, men larveutviklingen kan ta ganske lang tid.

Utbredelse

Slekten er utbredt i Sørøst-Asia (Myanmar, Thailand, Yunnan).
Bilaspur (delstat)

Bilaspur var en delstat i India fra 1948 og til den ble en del av Himachal Pradesh i 1954. Byen Bilaspur var hovedstad. 
Delstaten ble til etter at Britisk India ble selvstendig 15. august 1947 og de mange fyrstestatene sluttet seg til unionen India. Den 15. april 1948 gikk de øvrige fyrstestatene i området sammen og dannet delstaten Himachal Pradesh. På grunn av utbyggingen av Bhakra-demningen ble fyrstestaten Bilaspur holdt utenfor den nye delstaten og gikk i stedet 15. august 1948 inn i India som en egen enhet. Fyrsten, raja Anand Chand ble da delstatsadministrator (chief commissioner), en post han holdt til 1950. Etter Indias grunnlov av 1950 utgjorde Bilaspur en delstat i klasse C. Delstaten sto direkte under sentralregjeringen, som utpekte delstatsadministratoren.
I 1954 ble Bilaspur slått sammen med Himachal Pradesh, der Bilaspur er et distrikt.
Oseaniamesterskapet i fotball for kvinner 2007

Oseaniamesterskapet i fotball for kvinner 2007 var det åttende oseaniamesterskap i fotball for kvinner. Turneringen foregikk i Lae i  Papua Ny-Guinea mellom den 9. og den 13. april.
Som i tidligere mesterskap var dette kvalifiseringen til VM i fotball for kvinner, og vinneren kvalifiserte seg direkte til VM i 2007.
Dette var det første mesterskapet uten Australia, og New Zealand var stor favoritt, ettersom de aldri hadde tapt til noen av motstanderne. Det nærmeste en jevn kamp var en 2-0-seier over Papua Ny-Guinea i 1995.
Almelo

Almelo er en kommune og by i Nederland i provinsen Overijssel med rundt 70 000 innbyggere. Byen ligger i regionen Twente med industrisentrene Enschede og Hengelo, i tillegg til turistsentre som Ootmarsum, Delden og Markelo. Almelo fikk byretter i 1394. 
På slutten av 1800-tallet dukket tekstilindustrien opp som en viktig næring og trakk til seg mange innbyggere, først fra Nederland og fra 1960-årene mange fra Spania og Tyrkia. Den første moskéen i Nederland ble bygd i 1976 for tyrkerne som budde her.
Kiss

Biografi

Bassist Gene Simmons og gitarist Paul Stanley spilte i bandet Wicked Lester sammen, og etter å ha rekruttert gitarist Ace Frehley og trommeslager Peter Criss ved å annonsere i The New York Times i 1972, da de andre medlemmene sluttet, byttet de navn til Kiss. Da Frehley skulle prøvespille for bandet, møtte han opp med to forskjellige sko, og Stanley og Simmons trodde at han var en uteligger som hadde gått feil. Frehley gikk rett bort til forsterkeren og plugget inn gitaren sin og begynte å spille, og de fant fort tonen. Criss var en erfaren trommeslager, som brukte å spille på en rekke forskjellige klubber, noe som gjorde det lettere å få spillejobber. Stanley kom opp med navnet og Frehley laget logoen . 30. januar 1973 spilte Kiss sitt første show på en klubb i Queens som het Popcorn . Bandmedlemmene bytter på å synge på sporene, men Simmons og Stanley er de som synger på flest spor. Debutalbumet Kiss kom ut i 1974, etter at bandet hadde signert med Casablanca Records. Musikkalbumet inneholder kjente spor som «Deuce», «Black Diamond» og «Strutter». 
Kiss fikk først ordentlig suksess etter at de gav ut konsertalbumet Alive! i 1975. I 1980 forlot Peter Criss bandet, og Ace Frehley fulgte etter i 1982. De gjenværende medlemmene tok av ansiktsminken, første gang 18. september 1983 på MTV.
Kiss ble bedt om å spille på MTV Unplugged 9. august 1995, og Simmons og Stanley tok kontakt med originalmedlemmene for å høre om de ville være med på noen låter. Det skjedde, og grunnlaget for en gjenforening med originalbesetningen ble initiert. 28. februar 1996 stilte originalbesetningen opp på Grammy Awards i full sminke og med kostyme fra «Love Gun-perioden». 16. april annonserte de at de skulle turnere sammen på en pressekonferanse, som ble sendt samtidig til 58 land. 20. april ble  nesten 40 000 billetter til den første turneen solgt på 47 minutter. De spilte så sammen på to turneer, og ga ut albumet Psycho Circus 22. september 1998. Siden 2003, da Criss og Frehley igjen sluttet i bandet, ble det kun Paul Stanley og Gene Simmons som var igjen av originalmedlemmene. 
Kiss har solgt store mengder supportereffekter, inkludert leker, en tegneserie publisert av Marvel, og en spillefilm (Kiss Meets the Phantom of the Park) fra 1978. Kiss har over 3 000 offisielle supportereffekter, alt fra vin, kondomer og gravkister. Gene Simmons har uttalt: «We are not a band – we are a brand».
Kiss fikk en stjerne på Hollywood Walk of Fame 11. august 1999.

Navnet

Navnet har skapt endel kontroverser for bandet. Rune S-ene i logoen (designet av Frehley) ble også brukt av Schutzstaffel som forkortelse. Dette skapte mye kontroverser for bandet i begynnelsen, og album og effekter som ble gitt ut i Tyskland ble utgitt med «vanlige» S-er i navnet (ZZ på albumomslag), da nazistiske symboler ble forbudt i Tyskland etter krigen. Mange motstandere av hardrock og bandet brukte argumenter som at medlemmene i bandet var nazister (noe som er temmelig malplassert i og med at både Simmons og Stanley er jøder), og det forekom, og forekommer fremdeles, påstander om at KISS er et akronym for «Knights In Satan's Service», og at medlemmene i bandet er satanister.
Svømming under Sentralamerikanske og karibiske leker 1954

Svømming under Sentralamerikanske og karibiske leker 1954. Svømming var en av flere sporter i de sjuende sentralamerikanske og karibiske leker som ble arrangert i Mexico by i Mexico i perioden 5. til 20. mars 1954. Det var sjuende gangen som svømming var med i de sentralamerikanske og karibiske leker. Det var tolv øvelser, sju for menn og fem for kvinner. Mexico ble beste nasjon med ni gullmedaljer foran Cuba med en.
Skipperstikk

Skipperstikk er en type knute som etterligner håndens grep om et tau eller en påle. Den er særlig nyttig når lasten drar mot en bestemt side, er stabil og lett å løsne. For bruk til klatring finnes det en variant med flere tørn, som er kjent under navnet Michoacan-Martin, en av mange under samlebetegnelsen klemmeknuter.
Northwood University

Northwood University (NU) er et privat universitet i USA med flere beliggenheter. Skolen har fire "campuses": Midland, Michigan (åpnet i 1961), Cedar Hill, Texas (åpnet i 1966), West Palm Beach, Florida (åpnet i 1984), og et samarbeidsprogram med Hotel Institute Montreux i Montreux, Sveits, som begynte i 2001. Mer enn 33 000 studenter er uteksaminert fra Northwood som feiret sitt 50-årsjubileum i 2009.
Game Maker

Game Maker er et dataprogram, skrevet av Mark Overmars i programmeringsspråket Delphi. Game Maker er tilgjengelig til Microsoft Windows og Mac. Programmet lar brukerne utvikle videospill uten å være nødt til å lære et avansert programmeringsspråk, som C++ eller Pascal. For erfarne brukere har Game Maker et innebygget skriptspråk, Game Maker Language (GML). Spillene kan distribueres under en hvilken som helst lisens (også uten lisens), som ikke-redigerbare kjørbare programfiler eller som kildekode.
For å utvide dra-og-slipp-funksjonaliteten i Game Maker kan man bruke filer kalt Libraries, eller bibliotek, for å legge til flere dra-og-slipp-elementer.
Game Maker er blitt veldig godt kjent de siste årene. GameMaker er hovedsakelig kjent på grunn av programmets brukervennlighet for nybegynnere samtidig som det har funksjonalitet tilpasset mer avanserte brukere. Programmet er ikke like snevert i spillutvikling som andre programmer, ettersom det er mulig å lage alle slags typer videospill, i tillegg til programmer.
Game Maker har svært få begrensninger ettersom man kan utvide spillene med DLL-filer for å utføre andre avanserte funksjoner laget i språk som for eksempel C++, Delphi, Pascal og assembler. Game Maker 7.x og 8.x Pro har også støtte for tilleggs pakker som brukerne selv kan lage. Disse inneholder alt fra DLL-filer og dens funksjoner, til simple dra-og-slipp funksjoner.

Registrering

Game Maker kommer i to versjoner: Lite og Pro. Registrering av Pro-utgaven koster 25 dollar (ca. 140 kroner). Ved å registrere Game Maker får du tak i funksjoner som forstørrelse, musepeker (av/på/egen), 3D funksjoner, multiplayer(flerspiller modus) funksjoner, mulighet til å ta i bruk Dynamic-Link Libraryer og veldig mye mer. I tillegg at du får fjernet GameMaker logoen som viser oppe i venstre hjørne når man spiller spill fra uregistrert GM.

Syntaks

Syntaksen i Game Maker er relativt løs. Forskjellige stiler er tillatt, så det er relativt lett å skifte mellom GML og et annet språk uten for mye problemer. (Selvsagt, dette kommer an på hvor erfaren man er med andre programmeringsspråk.)
Eksempler på tillatt syntaks:

var tekst, i;
if keyboard_check(vk_left) then x = x - 1
if keyboard_check(vk_right) then x = x + 1

y = y + 1
if not keyboard_check(vk_enter) then exit

y = 0

tekst = "Hei."
tekst = tekst + chr(10) + "Tester..."

i = 0

repeat(10) begin tekst = tekst + " " + string(i) i = i + 1  end 

show_message(tekst)


{
  var tekst, i;
  x+=2*keyboard_check(vk_right)-2*keyboard_check(vk_left);
  if(!keyboard_check(vk_enter))
  {
    y+=1;
    exit;
  }
  y=0;
  tekst='Hei.'+chr(10)+'Tester...';
  for(i=0; i<10; i+=1)
    tekst+=' '+string(i);
  show_message(tekst);
}
Santa Cruz (ecuadoriansk kanton)

Santa Cruz er en kanton i den ecuadorianske Galápagos-provinsen. Kantonen utgjør øyene i den sentrale delen av arkipelet, med et samlet landareal på 1 794 kvadratkilometer og en befolkning på 15 393 (2010) er dette provinsens største kanton. Kantonens administrasjonssenter er Puerto Ayora på øya Santa Cruz.
Kantonen omfatter øyene Baltra, Bartolomé, Marchena, Pinta, Pinzón, Rábida, Seymour Norte, Santa Cruz og Santiago. Det går en passasjerfergeforbindelse mellom øyene Santa Cruz og Baltra, hvor Galápagos' viktigste flyplass ligger. Fra Baltra er det flyforbindelser til Isabela, Puerto Baquerizo Moreno og fastlandet.
Bjørn Ole Raschs diskografi

Bjørn Ole Raschs diskografi er en oversikt over Bjørn Ole Raschs plateutgivelser fra 1981.
Stancomb-Willsstraumen

Stancomb-Willsstraumen er en stor isstrøm i Antarktis. Den har sitt utspring i den vestre delen av Maudheimvidda og fortsetter inn i Coats Land i den britiske kravsektoren. Den renner ut i Weddellhavet sør for Lydden Island, der den danner den store Stancomb-Wills istunge.
Istungen ble oppdaget av Ernest Shackleton under Endurance-ekspedisjonen i 1915 og navngitt Stancomb-Wills Promontory etter Janet Stancomb-Wills, en av hovedbidragsyterne til ekspedisjonen. Isstrømmen ble oppdaget av et fly fra US Navy i 1967, og dens navn ble fastsatt av US Advisory Committee on Antarctic Names i 1969.
Upolampes

Utseende

Blåvinger uten stjerter på bakvingene. Hannens overside er brun med blåfiolett skimmer – oversiden er nokså tynt skjellkledt slik av undersidens mønster skinner gjennom. Undersiden er lysgrå med kraftige, brune tverrstreker.

Utbredelse

Slekten er endemisk for Ny-Guinea.
NTNUs Jazzpris

NTNUs Jazzpris er en musikkpris som deles ut under den årlige Trondheim Jazzfestival, (Jazzfest). Prisen ble opprettet i 2019, og første gang utdelt i mai dette året. Den overtok for ordningen med NTNU-jazzambassadør, en ærestittel som ble tildelt årlig i perioden 2008/2009–2018/2019. Jazzprisen er et samarbeid mellom Jazzfest og NTNU. Prismottageren får et beløp på kr. 50 000, som bevilges av NTNU. Jazzfest organiserer prisutdelingen.
Turkmenistans flagg

Turkmenistans flagg ble tatt i bruk 24. januar 2001. Det blir ofte beskrevet som verdens mest detaljerte nasjonalflagg.
Det består av et grønt felt med en loddrett rød stripe på venstre side, med fem ulike teppemønstre eller medaljonger. Disse representerer Turkmenistans tradisjoner og kultur. Til høyre for stripen med teppemønstrene er det plassert fem hvite stjerner og en hvit halvmåne. Halvmånen står for islam og de fem stjernene representerer landets fem tradisjonelle regioner. Også flaggets grønne farge symboliserer islam. I 1997 ble det besluttet å legge til en krans nederst i stripen med teppemønstre. Kransen er hentet fra FN-emblemet og skal symbolisere Turkmenistans evige nøytralitet.
Etter at landet ble uavhengig fra Sovjetunionen i 1991, tok landet i bruk et flagg som ligner mye på dagens flagg (19. februar 1992). Mønstrene til venstre var imidlertid forskjellige. I 1997 ble de endret igjen, da med tillegg av FN-kransen. Flaggene fra 1992 og 1997 var begge i forholdet 1:2. Dagens versjon er i størrelsesforholdet 2:3, innført 24. januar 2001.

Sovjetrepublikken Turkmenistans flagg

I tiden Turkmenistan var en del av Sovjetunionen førte landet flagg med sovjet-kommunistisk symbolikk. De første av disse flaggene hadde republikkens akronym påskrevet, den første varianten fra 1937 med latinske bokstaver, versjonen fra 1940 med kyrilliske. I 1953 fikk sovjetrepublikken Turkmenistan nytt flagg, også denne gang rødt, men uten inskripsjon. Flagget var basert på Sovjetunionens røde flagg med hammer, sigd og stjerne i kantonen. I tillegg hadde det to vannrette lyseblå striper gjennom midten av flaggduken. De andre sovjetrepublikkene hadde flagg etter samme modell, med et eget mønster særegent for hver enkelt sovjetrepublikk.